b"\n_START_ARTICLE_\nBarbarosos miestas\n_START_PARAGRAPH_\nBarbarosos miestas (vok. Barbarossastadt) \xe2\x80\x93 miestas, kuriame ar prie kurio buvo apsistoj\xc4\x99s \xc5\xa0v. Romos imperijos imperatorius i\xc5\xa1 \xc5\xa0taufen\xc5\xb3 dinastijos Frydrichas I Barbarosa. Taip vadinami 5 Vokietijos miestai.\n_START_SECTION_\nZincigas\n_START_PARAGRAPH_\nZincigas yra miestas Reino vidurupyje, Arveilerio rajone. Istorijos prad\xc5\xbeioje apgyvendintas kelt\xc5\xb3, v\xc4\x97liau \xe2\x80\x93 rom\xc4\x97n\xc5\xb3. Pirm\xc4\x85 kart\xc4\x85 \xc5\xa1altiniuose pamin\xc4\x97tas 762 m. kaip frank\xc5\xb3 karaliaus dvaras sentiacum. Miestas klest\xc4\x97jo XII-XIV a. kaip Kaizerpfalcas (vok. Kaiserpfalz 'imperatoriaus r\xc5\xabmai'), jame da\xc5\xbenai lankydavosi Vokietijos karaliai ir imperatoriai. Barbarosa Zincige buvo apsistoj\xc4\x99s 4 kartus.\n_START_SECTION_\nKaizerslauternas\n_START_PARAGRAPH_\nKaizerslauterno gyvenviet\xc4\x97s, dabar pramoninio ir universitetinio miesto, \xc5\xa1iauriniame Pfalco Mi\xc5\xa1ko pakra\xc5\xa1tyje istorija prasid\xc4\x97jo 5-t\xc4\x85 t\xc5\xabkstantmet\xc4\xaf pr.m.e. Apie 1100 m. salij\xc5\xb3 valdovai pasistat\xc4\x97 pil\xc4\xaf toje vietoje, kur dabar stovi miesto rotu\xc5\xa1\xc4\x97. Tarp 1152 m. ir 1158 m. Barbarosa pil\xc4\xaf i\xc5\xa1pl\xc4\x97t\xc4\x97 ir \xc4\x97m\xc4\x97 naudoti kaip savo imperatori\xc5\xa1kuosius r\xc5\xabmus (Kaiserpfalz). Jis padar\xc4\x97 Lautern\xc4\x85 \xc5\xa0taufen\xc5\xb3 imperijos centru, d\xc4\x97l ko miestas \xc4\x97m\xc4\x97 spar\xc4\x8diai augti. Imperatoriaus r\xc5\xabmai pirm\xc4\x85 kart\xc4\x85 buvo pavadinti lot. castrum domini imperatoris. 1176 m. Barbarosa padovanojo bendruomenei ligonin\xc4\x99 ir pakviet\xc4\x97 \xc4\xaf Lautern\xc4\x85 vienuolius norbertinus, kad \xc5\xa1ie r\xc5\xabpint\xc5\xb3si ligonine. Kaizerslauterno gyventojai savo miest\xc4\x85 did\xc5\xbeiuodamiesi vadino \xe2\x80\x9eBarbarosos miestu\xe2\x80\x9c.\n_START_SECTION_\nGelnhauzenas\n_START_PARAGRAPH_\nGelnhauzenas yra miestas Main-Kinzig rajone rytiniame Hesene. J\xc4\xaf 1170 m. \xc4\xafk\xc5\xabr\xc4\x97 Barbarosa, nes tai buvo patogi vieta karali\xc5\xa1kajame kelyje (Via Regia) i\xc5\xa1 Frankfurto \xc4\xaf Leipcig\xc4\x85, kirt\xc4\x99sis su dar keliais keliais. Frydrichas I miest\xc4\x85 \xc4\xafk\xc5\xabr\xc4\x97 sujungdamas tris jau buvusius kaimus \xc4\xaf laisv\xc4\x85j\xc4\xaf imperijos miest\xc4\x85 Gelnhauzen\xc4\x85. Imperin\xc4\x97s prekybin\xc4\x97s privilegijos (pvz., bemuit\xc4\x97 prekyba) spar\xc4\x8diai pritrauk\xc4\x97 daug prekybinink\xc5\xb3. Kartu Gelnhauzenas buvo gav\xc4\x99s ir vok. Stapelrecht (lot. Jus emporii), teis\xc4\x99 reikalauti, kad prava\xc5\xbeiuojantys pirkliai savo prekes tam tikr\xc4\x85 laik\xc4\x85 si\xc5\xablyt\xc5\xb3 mieste, irgi didino miesto prekybin\xc4\xaf patrauklum\xc4\x85. Pra\xc4\x97jus 10 m. po \xc4\xafk\xc5\xabrimo mieste jau \xc4\xafvyko svarbus imperijos Reichstagas, kuriame in absentia buvo teisiamas Henrikas Li\xc5\xabtas, o jo \xc5\xbeem\xc4\x97s i\xc5\xa1dalintos._NEWLINE_Kaizerpfalcas Gelnhauzene yra geriausiai i\xc5\xa1silaik\xc4\x99 tebestovintys \xc5\xa0taufen\xc5\xb3 r\xc5\xabmai.\n_START_SECTION_\nAltenburgas\n_START_PARAGRAPH_\nAltenburgas \xe2\x80\x93 miestas Ryt\xc5\xb3 Tiuringijoje irgi gali b\xc5\xabti vadinamas \xe2\x80\x9eBarbarosos miestu\xe2\x80\x9c. Jis pirm\xc4\x85 kart\xc4\x85 pamin\xc4\x97tas 976 m. imperatoriaus Otono II. Barbarosa buvo apsistoj\xc4\x99s imperin\xc4\x97je Altenburgo (Castrum Plysn) pilyje, pirmas pamin\xc4\x97tas kartas buvo 1132 m. Nuo 1165 iki 1188 m. Barbarosa pilyje buvo apsigyven\xc4\x99s 6 kartus. 1172 m. jis kalno vir\xc5\xa1\xc5\xabn\xc4\x97je \xc4\xaf\xc5\xa1ventino \xe2\x80\x9eM\xc5\xabs\xc5\xb3 brangiosios damos \xc5\xa0v. Marijos\xe2\x80\x9c augustin\xc5\xb3 vienuolyn\xc4\x85.\n_START_SECTION_\nBad Frankenhauzenas\n_START_PARAGRAPH_\nKasin\xc4\x97jimai rodo, kad pirmosios gyvenviet\xc4\x97s Bad Frankenhauzene, pietiniame Kyffh\xc3\xa4user pakra\xc5\xa1tyje, jau buvo 8 t\xc5\xabkst. met\xc5\xb3 pr.m.e. Miestas pirm\xc4\x85 kart\xc4\x85 pamin\xc4\x97tas IX a. oficialiuose Fuldos abatijos dokumentuose. Ten jis pamin\xc4\x97tas kaip frank\xc5\xb3 gyvenviet\xc4\x97._NEWLINE_Netoli yra \xe2\x80\x9eBarbarosos urvas\xe2\x80\x9c su \xe2\x80\x9eimperatoriaus sostu\xe2\x80\x9c ir Barbarosos memorialas su didesne nei nat\xc5\xabrali Barbarosos statula. Paminklas pastatytas Kyffhausen imperin\xc4\x97s pilies (Reichsburg Kyffhausen) griuv\xc4\x97si\xc5\xb3 vietoje 1890-1896 m. D\xc4\x97l \xc5\xa1i\xc5\xb3 objekt\xc5\xb3 Bad Frankenhauzenas priskiriamas Barbarosos miestams, nors nors n\xc4\x97ra \xc4\xafrodym\xc5\xb3, kad imperatorius \xc5\xa1iame mieste yra buv\xc4\x99s."